stanford-oval/wikipedia huggingface dataset:
תלמי (בן ליסימכוס)
קורות חיים > תלמי הבן

בפפירוסים ובאסטלות מאותה תקופה נזכר אדם בשם "תלמי הבן". זהותו של אותו תלמי היא אחד הנושאים השנויים במחלוקת ביותר בהיסטוריה של בית תלמי. תלמי זה היה יורש העצר הרשמי של תלמי השני בין השנים 267-259 לפנה"ס, ושימש בתפקידים בכירים רבים תחת שלטונו של תלמי פילדלפוס. חלק מהחוקרים הציעו שאותו "תלמי הבן" הוא בנם המשותף של תלמי פילדלפוס וארסינואי, אולם דבר זה אינו אפשרי משלוש סיבות: ראשית כל, ישנן עדויות מפורשות שלא היו להם ילדים. שנית, ארסינואי נישאה לתלמי השני בגיל מבוגר למדי, וסביר להניח שכבר לא יכלה ללדת אז. כמו כן, ידוע שאותו תלמי שימש במשרות בכירות, בתקופה שבה היה אמור להיות בן עשר לכל היותר אם היה בנו של תלמי השני.
יש הסוברים שתלמי הבן היה למעשה תלמי השלישי, בנו של תלמי השני מארסינואי הראשונה, אשר ירש אותו לאחר מותו, אולם ישנן מספר סתירות הפוגמות בתאוריה זו. חלק החוקרים הציעו שמדובר ככל הנראה באחד מבניה של ארסינואי הראשונה אשר אינו נזכר משום מה במקורות. עם זאת, רבים הם החוקרים המקבלים את ההנחה, שאותו תלמי הבן הוא למעשה תלמי אפיגונוס. על פי תאוריה זו, לאחר שגורש ממוקדון בידי אנטיגונוס גונאטס, נסע תלמי אפיגונוס אל אמו המלכה, והיא השפיעה על אחיה-בעלה לקבלו לחצרה ואף למנותו כיורש עצר. יש אכן ראיות רבות לכך.
כך או כך, ידוע כי אותו תלמי שימש כיורש העצר של ממלכת מצרים מנובמבר 267 לפנה"ס, וההתייחסות האחרונה אליו ככזה היא מ-10 בספטמבר 259 לפנה"ס. באסטלה הגדולה של מנדס, המתוארת לשנת 264/263 לפנה"ס, מוצג תלמי הבן כאדם בוגר החובש את כתר המלחמה של פרעה. דבר המציג כמה גדולה הייתה השפעתו הפוליטית והצבאית באותה תקופה, ומעיד בבירור שהוא נועד להיות ממשיך דרכו של תלמי השני.
בשנת 261 לפנה"ס, תלמי הבן נשלח בידי המלך לשמש כמושל העיר אפסוס באסיה הקטנה שנשלטה אז בידי מצרים. אותה תקופה השתוללה המלחמה הסורית השנייה, וטימארכוס, מצביא איטולי שכבש את העיר מילטוס, החליט לנצל את ההזדמנות כדי למרוד בשלטון המצרי. מסיבות לא ידועות, בחר תלמי להצטרף למרד. הוא כרת ברית עם טימארכוס, והכריז על אפסוס כעל עיר עצמאית. אנטיוכוס השני מלך הממלכה הסלווקית, כבש עד מהרה את מילטוס והרג את טימארכוס. לאות תודה על כך העניקו בני מילטוס לאנטיוכוס את הכינוי "תאוס" ("האל"). אתנאיוס מספר על אדם בשם תלמי שהיה בנו של תלמי השני שהיה מפקד חיל המצב באפסוס. על פי סיפורו של אתנאיוס, תלמי זה נבגד בידי שכירי החרב התראקים שלו, ונמלט למקדש ארטמיס עם אהובתו אירנה. שניהם נרצחו. דוד גולן מזהה את אותו תלמי עם תלמי הבן, ומציע את מהלך האירועים הבא: לאחר שכבש את מילטוס, פנה אנטיוכוס אל אפסוס והטיל עליה מצור. בשל המצור לא היה יכול תלמי לשלם לשכירי חרב את המגיע להם, והם מרדו בו והרגו אותו.
עם זאת, פרשנות זו אינה מקובלת על כל החוקרים, שכן בעיר טלמסוס נמצאה כתובת המעידה ששליט העיר באותה התקופה היה אדם בשם "תלמי בן ליסימכוס", ואף נמצא בכתובת חלק מהשם "אפיגונוס" שהיה כאמור כינויו של תלמי. לפיכך סוברים חלק מהחוקרים שאתנאיוס טעה בזיהוי הדמות, ומציעים פרשנות אחרת למהלך העניינים: בשל הפחד המשותף שלהם מפני אנטיוכוס, הסכים תלמי פילדלפוס לסלוח לבנו על המרידה, והפקיד אותו כמושל העיר טלמסוס בתמורה לוויתור על זכויותיו כעוצר. ניכר כי תלמי הבן נהנה מאוטונומיה רבה. הוא מת על פי ההערכות באזור שנת 240 לפנה"ס.
לקריאה נוספת

דוד גולן, "תולדות העולם ההלניסטי", הוצאת ספרים ע"ש י"ל מאגנס, תשמ"ג (מהדורה ראשונה).
Jennifer Ann Tunny, Ptolemy ‘the Son’ Reconsidered: Are there too many Ptolemies?, Zeitschrift für Papyrologie und Epigraphik 131 (2000).
הערות שוליים

↑  הגיית השם ביוונית: פתולמיאוס אפיגונוס.
1 2 3  תלמי הבן באתר PTOLEMAIC DYNASTY
↑  יוסטינוס, ספר שבעה עשר, 2.
↑  גולן, עמ' 124.
↑  גולן, עמ' 127, הערה 104.
↑  גולן, עמ' 134-135.
↑  Tunny, עמ' 83-84
↑  Tunny, עמ' 86-84
↑  .Hölbl, G. A History of the Ptolemaic Empire. London: Routledge, 2001. p. 26-27
↑  Tunny, עמ' 86-87
↑  Ptolemaic Genealogy: Ptolemy II, Footnote 8
↑  Tunny, עמ' 84
↑  יוסטינוס, פרולוג לספר 26.
↑  אתנאיוס, "משתה החכמים", ספר שלוש עשרה, 593.
↑  גולן, עמ' 219-220.
תסביך אלוהים

תסביך אלוהים הוא אמונה בלתי מעורערת, המאופיינת ברגשות מנופחים ועקביים של יכולת אישית יוצאת דופן, פריווילגיה, וחסינות מפני טעויות. אדם עם תסביך זה עשוי לסרב להודות באפשרות שהוא טעה או שנכשל, גם לנוכח ראיות שלא ניתן להפריך, בעיות בלתי הפיכות או משימות קשות ובלתי אפשריות. אדם עם תסביך זה הוא דוגמטי ביותר בהשקפותיו, כלומר האדם מדבר על דעותיו האישיות כאילו היו נכונות ללא עוררין. אדם עם תסביך זה עשוי לזלזל במוסכמות ודרישות החברה, ועשוי לבקש התחשבות או הרשאות מיוחדות.
תסביך אלוהים הוא לא מונח קליני, והוא אינו מופיע במדריכי האבחון השונים.
המונח המקצועי

המונח הוצע לראשונה על ידי ארנסט ג'ונס, על מנת לתאר אדם שמאמין שהוא אלוהים. ארנסט ככל הנראה השתמש במונח כדי לתאר את מה שמוכר היום כהפרעת אישיות נרקיסיסטית. עם זאת, ההמשגות והתפיסות המקובלות לגבי נרקיסיזם פתולוגי השתנו מאוד במהלך השנים והמונח הפך לשגור בפסיכולוגיה הפופולרית. המשגות עכשוויות של נרקיסיזם פתולוגי מתארות קושי בסיסי בגיבוש הזהות האישית, ופנייה תכופה לאחרים לצורך וויסות הערכה עצמית.
ראו גם

תסביך נחיתות - תופעה הפוכה
אומניפוטנטיות
רשימת הפסיכופתיה המעודכנת
גרנדיוזיות
הערות שוליים

1 2  Jones, Ernest, 1879-1958,, Essays in applied psycho-analysis, [Place of publication not identified], עמ' 472, ISBN 1-4067-0338-9
ערך זה הוא קצרמרבנושא פסיכולוגיה. אתם מוזמנים לתרום לוויקיפדיה ו.
תיאודור סטפנידאס

| --- | --- |

 לידה:  21 בינואר 1896 מומבאי, הראג' הבריטי 
 פטירה:  13 באפריל 1983 (בגיל 87) קילברן, הממלכה המאוחדת 
 מדינה:  יוון, הממלכה המאוחדת 
 שפות היצירה:  אנגלית 
 
תיאודורוס סטפנידאס (ביוונית: Θεόδωρος Στεφανίδης, באנגלית: Theodore Stephanides;‏ 21 בינואר 1896 – 13 באפריל 1983) היה משורר, סופר, רופא וחוקר טבע יווני.
הוא זכור בעיקר כחברו וכמנטור של חוקר הטבע המפורסם ג'רלד דארל (סטפנידאס מוזכר רבות בספריו "משפחתי וחיות אחרות", "חיות, ציפורים וקרובים" ו"גן האלים"), וכן של אחיו של ג'רלד, לורנס דארל (שהתייחס לסטפנידאס בספרו Prospero's Cell) ושל הנרי מילר (שסטפנידאס הוזכר בספרו "הענק ממארוסי").
סטפנידאס היה איש אשכולות, והוערך כחוקר וכרופא. הוא זכה לשבחים אף כמשורר הן בשפה היוונית והן בשפה האנגלית, ותרגם גוף ניכר של שירה יוונית לאנגלית. בפרט, הוא תרגם גוף נכבד משירתו של קוֹסְטִיס פּאלאמאס (Kostis Palamas) ואת הרומן המולחן "Erotokritos".
הוא היה גם ביולוג נודע, וכמדען קרויים על שמו שלושה מינים (Cytherois stephanidesi, Thermocyclops stephanidesi, Schizopera stephanidesi, אורגניזמים מימיים מיקרוסקופיים שסטפנידאס גילה בשנת 1938). הוא אף כתב חיבור ביולוגי מקיף על חיי המים המתוקים בקורפו, שעודו מצוטט בשנות האלפיים. החיבור האוטוביוגרפי שלו על הקרב על כרתים, "Climax in Crete", וחיבורו העובדתי על קורפו ועל האיים היוניים, "Island Trails", היו אף הם ידועים בעבר.
ביוגרפיה

סטפנידאס נולד בהודו להורים יוונים, שמוצאם בתסליה (Thessaly). הוא גדל בבומביי, ובגיל 11, לאחר פרישתו של אביו, המשפחה עברה לגור בקורפו, אז למד סטפנידאס יוונית.
הוא שימש כתותחן בצבא היווני במלחמת העולם הראשונה, ושירת בחזית היוונית המקדונית. הוא שירת בצבא שוב במלחמת יוון–טורקיה, 1919–1922, נגד טורקיה. לאחר מכן הוא פרסם שני תרגומי שירה בשנים 1925 ו-1926, אבל בחר בנתיב קריירה אחר, וב-1929 נסע לפריס ללמוד שם רפואה.
סטפנידאס חזר לקורפו בשנת 1930 ושם ייסד את יחידת הרנטגן הראשונה בקורפו. זמן קצר לאחר זאת, הוא נישא למארי אלכסנדר (Mary Alexander), נכדתו של קונסול בריטי לשעבר, במוצאה אנגליה ויווניה.
הוא החל את עבודת השדה שלו בקורפו בשנת 1933, בהתבסס על צווי רשויות הבריאות באי, לצורך הכנת דו"ח על האזורים העיקריים שבהם יידרשו אמצעים של אנטי-מלריה. באותו זמן בערך (1936), הוא התוודע למשפחת דארל, ובתוכם ג'רלד ולורנס, שיישארו חבריו לאורך חייו. סטפנידאס ישלח לאחר מכן תרופות ללורנס דארל לשגרירות הבריטית בקפריסין (כפי שהוזכר בהתכתבות בספרו של לורנס דארל, (1969)‏ "Spirit of Place: Letters and Essays on Travel"). הוא אף ישמש כמַגִּיהַּ קפדן לספריהם של ג'רלד דארל, "משפחתי וחיות אחרות", ולורנס דארל, "The Greek Islands".
במהלך השנים 1938–1939, עבד סטפנידאס בסלוניקי ביחידה של אנטי-מלריה שיוסדה על ידי "קרן רוקפלר", ולפרקים שב לקורפו. ביוני 1940, הוא עזב את קפריסין והצטרף לחיל הרפואה הבריטי.
ספנידאס שירת שם כרופא ביוון, כרתים, סיציליה ובסהרה בתקופה שבין 1939 ל-1945. חיבורו על הקרב על כרתים, "Climax in Crete", הוא ביקורתי. הוריו וחברים רבים מתו בקורפו כתוצאה מההפגזות של הגרמנים. אשתו של סטפנידאס, מארי, ובתם אלקסיה, שהתגוררו בלונדון, עברו לגור עם משפחת דארל בבורנמות' במהלך הבליץ בלונדון ב-1940–1941.
סטפנידאס שב למשפחתו בלונדון לאחר סיום מלחמת העולם השנייה. הוא עבד כעוזר לרדיולוג בבית החולים St. Thomas בלמבת' (Lambeth) במהלך 1945–1961. ספרו הידוע, "Climax in Crete", פורסם בשנת 1946. במהלך התקופה הזו הוא פרסם גם שתי עבודות מדעיות נודעות: "המיקרוסקופ והעקרונות המעשיים של תצפית" (The Microscope and the Practical Principles of Observation; 1947) – מדריך לתפעול ושימוש במיקרוסקופ, ולאחריו את "סקירת הביולוגיה של המים המתוקים של קורפו ואזורים מסוימים נוספים ביוון" (A Survey of the Freshwater Biology of Corfu and of Certain Other Regions of Greece; 1948).
סטפנידאס זכה להערכה רבה ואף למעמד כמשורר לאחר פרסום אוספי השירה שכתב – "The Golden Face" ‏(1965) ו-"The Cities of the Mind" ‏(1969).
הוא אף פרסם אוסף אישי של שירים, "Worlds in a Crucible", שיצא בשנת 1973. כמו כן הוא פרסם גוף ניכר של שירה מתורגמת שהתבסס על שירתו של המשורר היווני המפורסם קוסטיס פאלאמאס, שהסתיים בפרסום של "Kostis Palamas: A Portrait and an Appreciation including Iambs and Anapaests and Ascraeus" בשנת 1985, לאחר מותו של סטפנידאס. תרגומו הנוסף שזכה לשבחים מרובים הוא תרגום לשירה היוונית "Erotocritos" ‏(1984), שפורסם אף הוא לאחר מותו. ספר נוסף שלו, "Island Trails", חיבור עובדתי על קורפו והאיים היוניים, הוא ספר ידוע אך נדיר.
בפברואר 1983 הופיע סטפנידאס בתוכנית הטלוויזיה הבריטית "This is Your Life", כמחווה לג'ראלד דארל.
סטפנידאס נפטר ב-13 באפריל 1983. עוד בחייו הקדיש לו לורנס דארל את ספרו "The Greek Islands" ‏(1978), וג'ראלד דארל הקדיש לו את ספריו "חיות, ציפורים וקרובים" (1969) ו"חובב הטבע" (1982, יחד עם לי דארל).
ביבליוגרפיה

Poems, (original work by Kostis Palamas in Greek, translation to English, co-author Georgios Konstantinou Katsimpales) (Hazell, Watson and Viney, 1925)
Modern Greek Poems, (selection and translation from Greek to English, co-author Georgios Konstantinou Katsimpales) (1926)
Climax in Crete, (an account of the Battle of Crete) (Faber and Faber, 1946)
The Microscope and the Practical Principles of Observation, (Faber and Faber, 1947)
A Survey of the Freshwater Biology of Corfu and of Certain Other Regions of Greece, Practika of the Hellenic Hydrobiological Institute, 2(2): 11 - 263, (1948)
The influence of the antimosquito fish, Gambusia affinis, on the natural fauna of a Corfu lakelet (technical article), Practica of the Hellenic Hydrobiological Institute, 9: 3-6, (1964)
The Golden Face, (poetry) (Fortune Press, London, 1965)
Cities of the Mind, (poetry) (Fortune Press, London, 1969)
Three Poems, (original work by Kostis Palamas in Greek, translation to English, co-author Georgios Konstantinou Katsimpales) (self-published, 1969)
Worlds in a Crucible, (poetry) (Mitre Press, 1973)
Island Trails, (factual account of Corfu and other Ionian Islands) (MacDonald, 1973)
The Twelve Words of the Gipsy, (original work by Kostis Palamas in Greek, translation to English, co-author Georgios Konstantinou Katsimpales) (Oasis Books, London, 1974)
A Hundred Voices, (original work by Kostis Palamas in Greek, translation to English, co-author Georgios Konstantinou Katsimpales) (self-published, 1976)
Karaghiozis and the enchanted tree: A modern Greek shadow-play comedy, (Greek Gazette, 1979)
The King's Flute, (original work by Kostis Palamas in Greek, translation to English, co-author Georgios Konstantinou Katsimpales) (The Kostis Palamas Institute, 1982)
Erotocritos, (original work by Vitsentzos Kornaros, translated from Greek to English) (Papazissis, 1984)
Kostis Palamas: A Portrait and an Appreciation including Iambs and Anapaests and Ascraeus, (partly original work by Kostis Palamas in Greek, translation to English, co-authors Theophanis G. Stavrou, Constantine A. Trypanis, Georgios Konstantinou Katsimpales) (Nostos Books, 1985)
Autumn Gleanings: Corfu Memoirs and Poems (The Durrell School of Corfu, 2011) (written in the 1970s or so)
תבליט השואה והגבורה

| --- | --- |

התבליט השלם, ובו ארבעה "פרקים"
 מידע כללי
 פַּסל:  נפתלי בזם
 תאריך יצירה:  1971
 טכניקה וחומרים:  אלומיניום
 נתונים על היצירה
 מיקום:  יד ושם ירושלים שבישראל
 קואורדינטות:  31°46′27″N 35°10′31″E﻿ / ﻿31.774187°N 35.175302°E﻿ / 31.774187; 35.175302
 
תבליט השואה והגבורה הוא תבליט שיצר האמן נפתלי בזם המוצג ביציאה מהמוזיאון ההיסטורי באתר ההנצחה לשואה יד ושם בהר הזיכרון שבירושלים.
בעבר היה התבליט ממוקם בכניסה למוזיאון, אולם לאחר בניית מבנה המוזיאון החדש הועבר התבליט ליציאה מהמוזיאון, בקרבת המוזיאון לאמנות ובניין בית הכנסת.
תיאור התבליט

התבליט מורכב מארבעה חלקים המנציחים יחד את זכר השואה ואת התקומה. התבליט מורכב מסמלים רבים - בין כלליים ובין סמלים המופיעים ביצירות שונות של האומן.
תיאור התבליט > פרק א' - השואה

חלקו הראשון של הסמל מציג את השואה על ידי הצגת אישה הפוכה, המסמלת את החורבן של העיירה היהודית. מבנים תעשייתיים ועשן היוצא מהם מסמלים את תעשיית ההשמדה. דמות האישה ההפוכה אוחזת פמוטות השורפים את שדיה. הפמוטות ההפוכים מסמלים חילול הקודש. לצד האישה מצוי דג שחוט המסמל אף הוא את סוף החיים. בזם משתמש בסמל הדג כסמל לכפרה ביצירותיו.
תיאור התבליט > פרק ב' - הגבורה - השריפה והמרד

חלקו השני של התבליט מתאר את הגבורה בהתקוממות נגד הנאצים. חלק זה מציג בניינים העולים באש (מבנים המסמלים את מרד גטו ורשה) ובהם ניתן לראות דמות גבר הפוכה שראשו וידיו יוצאים מבניין בוער. ידו של הגבר מחזיקה כלי נשק הבוער אף הוא, אולם ידו השנייה מחזיקה סולם - סמל לתקווה וכן סמל לסולם יעקב.
תיאור התבליט > פרק ג' - ההעפלה לארץ

חלקו השלישי של התבליט מתאר את ההעפלה לארץ ישראל על ידי אדם השט בסירה. האדם מלווה במלאך המגן עליו. לסירה משוטים המייצגים את כלי המקדש - סמל לגאולה, וכן בקדמת הסירה חץ המראה את ההתקדמות של הסירה לעבר התקופה. להגה הספינה צורת שופר המסמל אף הוא את הגאולה.
תיאור התבליט > פרק ד' - התקומה

חלק זה של הפסל מייצג את הקמת מדינת ישראל. גור האריה מייצג את המדינה הקמה, והאריה הדומע מציג את האבל על השואה. האריה מחזיק בידו את הפמוטות שהיו הפוכים בפרק הראשון – ובכך מייצג את הישרדות העם היהודי והיהדות. מהאריה בוקע צמח הצבר המייצג את יליד הארץ ואת צמיחתו במדינה יהודית עצמאית.
לקריאה נוספת

אייל מירון, ירושלים וכל נתיבותיה, הוצאת יד בן צבי, 1996.
פרק א' של התבליט
פרק ב' של התבליט
פרקים ג' ו-ד' של התבליט - ההעפלה והתקומה
שוגאבייבז

| --- | --- |

הלהקה בשנת 2011
 מקום הקמה:  לונדון 
 מוקד פעילות:  לונדון, אנגליה
 תקופת הפעילות:  מ-1998
 סוגה:  פופ, דאנס, רית'ם אנד בלוז
 חברת תקליטים:  London, Island
 האתר הרשמי של הלהקה
 פרופיל ב-IMDb
 חברים
 היידי ריינג' אמל ברבה ג'ייד יואן
 חברים לשעבר
 שיבון דונהי מוטיה בואנה קישה ביוקנן
 
שוגאבייבז (באנגלית: Sugababes) היא להקת בנות בריטית שהוקמה בלונדון בשנת 1998. נכון למרץ 2015, הוציאה הלהקה שישה סינגלים שהגיעו למקום הראשון במצעד השירים הבריטי ושבעה אלבומים. הלהקה שברה שיא כשהסינגל "About You Now" נכנס למקום הראשון במצעד הפזמונים הבריטי רק על ידי מכירות דיגיטליות.
היסטוריה > 1998–2001: ההרכב המקורי ואלבום בכורה

בשנת 1998 כשהיו בנות 13 בלבד, פגשו מוטיה בואנה וקישה ביוקנן במסיבה את שיבון דונהי. תוך זמן קצר הן החליטו להקים להקה וחברו לרון תום, המנהל האישי שלהן, שהשיג להן חוזה הקלטות בחברת התקליטים "לונדון". השם "Sugababes", שנבחר על ידי הלהקה רק באמצע עבודתן על אלבום הבכורה, הוצע על ידי ביוקנן, שכינויה בבית הספר היה "שוגר בייבי".
אלבום הבכורה של הלהקה, One Touch, יצא ב-27 בנובמבר 2000. חברות הלהקה היו שותפות לכתיבה של רוב השירים באלבום. הסינגל הראשון מהאלבום, "Overload", שנכנס למקום העשירי במצעד הסינגלים הבריטי, למקום השלישי בגרמניה ולמקום השני בניו זילנד. הסינגלים הבאים, "New Year‏", "Run for Cover‏" ו-"Soul Sound‏" נכנסו לעשרים המובילים במצעד הבריטי. כלי התקשורת החלו לפרסם שמועות על ריבים בין חברות הלהקה ובאוגוסט 2001 הודיעה דונהי על פרישתה מהלהקה, עקב רצונה לפתח קריירת דוגמנות.
היידי ריינג', חברה בהרכב המקורי של להקת הבנות הבריטית אטומיק קיטן, החליפה את דונהי בשנת 2001. בשל המכירות המעטות של אלבום הבכורה של הלהקה, חברת התקליטים לא הייתה מרוצה ולכן פיטרה[דרושה הבהרה] את ה-"Sugababes", והן נשארו ללא חברת תקליטים למשך זמן מה.
היסטוריה > 2002–2003: Angels with Dirty Faces ופריצת דרך מסחרית

במהלך העבודה על אלבומן החדש, הוחתמה הלהקה על ידי חברת התקליטית "איילנד". האלבום השני של הלהקה, Angels with Dirty Faces, יצא ב-26 באוגוסט 2002 וזכה להצלחה יחסית - הוא הגיע למקום השני במצעד הבריטי ונמכר בלמעלה ממיליון עותקים ברחבי אירופה. הסינגל הראשון מהאלבום, "Freak Like Me", נחשב לאחד הלהיטים הגדולים ביותר של הלהקה. הוא נכנס היישר למקום הראשון במצעד הסינגלים הבריטי. הסינגל השני, "Round Round", הגיע גם הוא למקום הראשון במצעד ולמקום השני באירלנד, ניו זילנד והולנד. הסינגל השלישי מהאלבום, "Stronger", נכנס לעשרת המובילים במצעד הבריטי. השיר "Angels with Dirty Faces" יצא במקביל לסינגל השלישי. הסינגל הרביעי והאחרון מהאלבום היה "Shape", המסמפל את "Shape of My Heart" של סטינג, זכה להצלחה דומה לקודמיו והגיע למקום השביעי במצעד.
היסטוריה > 2003–2004: Three

אלבומה השלישי של הלהקה, "Three", יצא באוקטובר 2003 והגיע למקום השלישי במצעד המכירות הבריטי. הסינגל הראשון מהאלבום, "Hole in the Head", הגיע למקום הראשון במצעד הפזמונים הבריטי. היה זה גם הסינגל הראשון שהלהקה הצליחה להכניס למצעד הבילבורד האמריקאי - למקום ה-96 בקטגוריית סינגלי הדאנס.
הסינגל השני, "Too Lost in You", יצא גם במסגרת פסקול הסרט "אהבה זה כל הסיפור" והגיע למקום העשירי במצעד הבריטי וההולנדי. הסינגל השלישי, "In the Middle", יצא בשנת 2004 והגיע למקום השמיני במצעד הבריטי. באותה שנה, חברה הלהקה לסולן להקת קולדפליי, כריס מרטין ולזמרים דיידו ורובי ויליאמס בחידוש לשיר "Do They Know It's Christmas?‎". השיר הגיע היישר למקום הראשון במצעד הבריטי, מכר יותר מ-200,000 עותקים וכל הכנסותיו נתרמו לצדקה.
במהלך שנת 2005 הופיעה הלהקה בקונצרט "לייב 8" ועבדה עם מפיקים וכותבים רבים על האלבום.
היסטוריה > 2005–2006: Taller in More Ways והצלחה בינלאומית

"Push the Button", הסינגל הראשון מתוך אלבומן הרביעי, נכנס למקום הראשון במצעד הפזמונים הבריטי. הסינגל מכר יותר מ-300,000 עותקים בבריטניה. בנוסף, הסינגל נכנס למקום הראשון באוסטריה, באירלנד ובניו זילנד. זהו השיר המצליח ביותר של הלהקה באוסטרליה, שם הגיע למקום השלישי במצעד ומכר יותר מ-100,000 עותקים. השיר זכה לפופולריות גם בשוק האמריקאי.
האלבום החדש, Taller in More Ways, יצא לאור ב-16 באוקטובר 2005, והפך לאלבום הראשון של הלהקה שמגיע לפסגת מצעד האלבומים בבריטניה. לאחר שלא הצטרפה לקידום הסינגל השני, "Ugly", החלו שמועות בבריטניה על עזיבתה של בואנה את הלהקה. ב-21 בדצמבר 2005 הודיעה בואנה שהיא פורשת מן הלהקה כדי להקדיש את זמנה לבתה שנולדה באותה שנה. באתר הרשמי של הלהקה נכתב "החלטתה של בואנה מבוססת על סיבות אישיות והיא תמשיך להיות חברה טובה של חברות הלהקה".
אמל ברבה הצטרפה ללהקה בסוף דצמבר, ונערכה הקלטה מחודשת לשיר "Red Dress". בעריכה החדשה, הוחלפו הקולות של בואנה בקולות של ברבה. השיר יצא כסינגל השלישי מתוך האלבום, ונכנס למקום הרביעי במצעד הפזמונים הבריטי. קולה של בואנה הוחלף בקולה של ברבה בשלושה משירי האלבום, ושלושה שירים חדשים שהייתה שותפה לכתיבתם נכנסו לעריכה המחודשת של האלבום הרביעי, שהגיע למקום ה-18 במצעד הבריטי.
בתחילת שנת 2006, הגיע האלבום למעמד פלטינה עבור מכירות של יותר ממיליון עותקים באירופה. הסינגל האחרון מתוך האלבום, "Follow Me Home", יצא ביוני בבריטניה בלבד ונכנס למקום ה-32.
היסטוריה > 2007: Change

הלהקה חזרה לאולפן ההקלטות עבור הקלטת אלבומה החמישי, הראשון עם ברבה. בינתיים יצא אוסף להיטים של הלהקה, Overloaded: The Singles Collection, החל מתקופת דונהי עד לתקופת ברבה. האוסף כלל שני שירים חדשים: השיר "Easy", שהיה אחד משני השירים החדשים, יצא כסינגל שיווקי לקידום אלבום הלהיטים. הסינגל הגיע למקום השמיני במצעד הפזמונים הבריטי. האוסף יצא ב-13 בנובמבר 2006 והגיע למקום השלישי במצעד מכירות האלבומים הבריטי.
ב-12 במרץ 2007 יצא סינגל משותף עם להקת הבנות הבריטית "גירלז אלאוד". הסינגל, שהיה חידוש לקלאסיקה "Walk This Way" של אירוסמית', הגיע למקום הראשון במצעד הבריטי וכל הכנסותיו נתרמו לארגון "Comic Relief".
לאחר עבודה עם מפיקים כמו דאלאס אוסטין ונובל, האחראים ללהיטים רבים בארצות הברית ובריטניה, יצא ב-24 בספטמבר 2007 הסינגל הראשון מתוך אלבומה החדש של הלהקה. הסינגל, "About You Now" שיצרה קתי דניס, שבר שיא כשנכנס למקום הראשון במצעד הבריטי רק בשל הורדות דיגיטליות ושבר את שיא הקפיצה הגדולה למקום הראשון. ב-14 באוקטובר 2007 יצא אלבומן החדש, Change, והפך לאלבום השני של הלהקה שמגיע למקום הראשון במצעד המכירות הבריטי.
הסינגל השני שיצא היה "Change" והסינגל השלישי והאחרון לאלבום זה היה "Denial" שיצא רק בהורדה דיגיטלית.
היסטוריה > 2008–2009: Catfights and Spotlight

אחרי שסיימו את מסע ההופעות האחרון שלהן, "Change Tour", הן חזרו לאולפן ההקלטות והחלו לעבוד על האלבום השישי שלהן, "Catfights and Spotlights", שיצא באוקטובר 2008. באוקטובר 2008 יצא הסינגל הראשון מתוך האלבום, "Girls", הגיע למקום השלישי במצעד הפזמונים הבריטי. האלבום הגיע למקום השמיני במצעד מכירות האלבומים הבריטי. הסינגל השני והאחרון מהאלבום, "No Can Do", יצא בדצמבר והגיע למקום ה-23 בבריטניה.
בספטמבר 2009 עזבה ביוקנן את הלהקה. היא הוחלפה על ידי ג'ייד יואן, שייצגה את בריטניה באותה שנה בתחרות הזמר של האירוויזיון.
היסטוריה > 2010: Sweet 7

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
היסטוריה > 2011–הווה: החזרת שם ההרכב

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
חברות הלהקה

פרק זה טעון עדכון. אנא תרמו לוויקיפדיה . ייתכן שתמצאו פירוט בדף השיחה.
| חברים | חברים | 1998 | 1999 | 2000 | 2001 | 2002 | 2003 | 2004 | 2005 | 2006 | 2007 | 2008 | 2009 | 2010 | 2011 | 2012 |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|  | שיבון דונהי (1998–2001) |  |  |  |  |  |  |  |  |  |  |  |  |  |  |  |
|  | מוטיה בואנה (1998–2005) |  |  |  |  |  |  |  |  |  |  |  |  |  |  |  |
|  | קישה ביוקנן (1998–2009) |  |  |  |  |  |  |  |  |  |  |  |  |  |  |  |
|  | היידי ריינג' (2001–הווה) |  |  |  |  |  |  |  |  |  |  |  |  |  |  |  |
|  | אמל ברבה (2005–הווה) |  |  |  |  |  |  |  |  |  |  |  |  |  |  |  |
|  | ג'ייד יואן (2009–הווה) |  |  |  |  |  |  |  |  |  |  |  |  |  |  |  |
דיסקוגרפיה > אלבומי אולפן

2000: One Touch
2002: Angels with Dirty Faces
2003: Three
2005: Taller in More Ways
2007: Change
2008: Catfights and Spotlights
2010: Sweet 7
2022: The Lost Tapes
דיסקוגרפיה > אלבומי אוסף

2006: Overloaded: The Singles Collection
2011: The Best of the Bs
2011: The Complete Bs
הופעות > סיבובי הופעות

2003: Angels with Dirty Faces Tour
2004: Three Tour
2006: Taller in More Ways Tour
2007: The Greatest Hits Tour
2008: Change Tour
2013: The Sacred Three Tour
הלהקה בהופעה בשנת 2005
תיאודור פיליפסן

| --- | --- |

 לידה:  10 ביוני 1840 קופנהגן, דנמרק 
 פטירה:  3 במרץ 1920 (בגיל 79) קופנהגן, דנמרק 
 מקום קבורה:  בית הקברות הולמן 
 הושפע על ידי:  Carl Bøgh, נילס סימונסן, פ.ס. קרוייה 
 יצירות ידועות:  Camels in a Street in Tunisia, En vej i Dyrehaven. Efterår, Country Lane with Trees. Kastrup, Late Autumn Day in the Jægersborg Deer Park, North of Copenhagen, Grazing Cows on the Island of Saltholm 
 פרסים והוקרה:  De Neuhausenske Præmier (1873)  מדליית אקרסברג (1890)  מדליית תורוואלסן (1915)  בפסקה זו רשומה אחת נוספת שטרם תורגמה 
 
תיאודור פיליפסן (בדנית: Theodor Philipsen;‏  10 ביוני 1840 – 3 במרץ 1920) היה צייר יהודי-דני. הוא ידוע בציורי נופים ודיוקנאות בעלי חיים. הוא גם פיסל דמויות קטנות בשעווה וחימר.
קורות חיים

הוא נולד בקופנהגן למשפחת סוחרים ולמד לצייר בגיל צעיר. אולם בהתחלה הוא התעניין בעיקר בבעלי חיים, ולכן הלך ללמוד חקלאות באחוזה של דודו ליד סלנג'רפ. בשנות ה-60 של המאה ה-19, אחד מאחיו הציג בפניו את הצייר, הנס לודוויג שמידט, מה שגרם לו להחליט להפוך לאמן. הוא החל את לימודיו באקדמיה המלכותית הדנית לאמנויות יפות אצל קרל בוגה ומאוחר יותר נכנס להשפעתו של האמן פרדריק ורמן.
הוא הכיר גם את דיוקנאות בעלי החיים של יוהאן תומאס לונדביי והצייר פאולוס פוטר מהמאה ה-17. בשנת 1873 הוענק לו פרס נויהאוזנסקה על ציור סוסים שוחים. בשנות ה-80 של המאה ה-19 החל לצייר בחוץ והחל להציג כמה מרכיבים של אימפרסיוניזם.
בגיל שלושים וחמש, מחשש שהתמונות שלו אינן מציאותיות מספיק, הוא נסע לפריז ללמוד אצל לאו בונה. שם התאמן ללכוד את יסודות המיקום והתנועה. הוא גם התעדכן על המגמות החדשות באמנות הצרפתית באמצעות חברו, רמי קוגי, שאיתו שהה זמן מה בספרד ובאיטליה. כל זה השתלב אצלו בסגנון ייחודי.
בחורף 1884–1885 ערך פול גוגן ביקור בקופנהגן. פיליפסן פנה אליו לייעוץ והראו לו כיצד להשתמש במברשות קטנות בעזרת משיכות מהירות וחזקות. הם נותרו חברים לכל החיים.
בשנת 1890 קיבל את מדליית אקרסברג. בסביבות 1905 החל לסבול ממחלת עיניים שהפריעה ליכולתו לצייר.
בשנת 1915 הוענקה לו מדליית תורוולדסן.
הוא נחשב בדרך כלל מראשוני האימפרסיוניזם בציור הדני.
הוא מת בקופנהגן ונקבר בבית הקברות הולמן.
הערות שוליים

↑  Karl Madsen, Maleren Theodor Philipsen, Kunstforeningen, 1912.
↑  Theodor Philipsen, www.kulturarv.dk
↑  Theodor Philipsen | lex.dk, Den Store Danske (בדנית)
| --- | --- |
בקרת זהויות :  NLI: 987007270621705171  BnF: cb158036389 (data)  GND: 1168673364  ISNI: 0000 0000 6703 4679  KulturNav: a622c851-a6dd-44a2-b7d3-fd005b6617e4  LCCN: n93056569  RKD: 63177  SUDOC: 198108931  ULAN: 500001606  VIAF: 6606856   WorldCat (עם VIAF): 6606856